Forsvarstrøbbel i RBK - Iversen kan bli stopperjoker
- Jeg har seriøst tenkt på Steffen som midtstopper, på grunn av fotballklokheten, luftstyrken, plasserings- og orienteringsevnen. Han ser totalen bra, og jeg tror Steffen vil løse den oppgaven på en god måte, sier RBK-trener Jan Jönsson til Adressa. Spillere som Mikael Dorsin og Steffen Strandberg er ute i forsvaret når RBK møter Strømsgodset til toppkamp i Drammen søndag. Det skaper trøbbel i rekkene for Jan Jönsson. Likevel blir Iversen trolig kun en stopperreserve. RBK starter etter alt å dømme med Cristian Gamboa, Per Verner Rønning, Tore Reginiussen og Jon Inge Høiland i de bakre rekker. Jönsson ser også på mulighetene med å flytte Høiland inn i midtforsvaret, og Mikkel Diskerud eller Jonas Svensson ned på en backplass. Likevel blir spissveteranen med 96 eliteseriescoring og 21 landslagsmål drillet på stopperplass fredag. Kun syv spillere har scoret flere mål enn «Ivers» på landslaget, i tillegg er han ti scoringer unna en plass på topp ti-listen over spillerne som har scoret flest mål i eliteserien gjennom tidene. - Han har spilt stopper på enkelte treninger tidligere. Men jeg tenker å drille ham litt i den rollen på formasjonstreningen fredag. Steffen som midtstopper er en spennende tanke, fortsetter Jönsson.Veldig mye står på spill når Strømsgodset tar imot Rosenborg søndag. Begge lagene står med 52 poeng - tre poeng bak serieleder Molde - og kun målforskjellen skiller de to. Dersom Molde skulle gå på en smell borte mot Tromsø lørdag, vil en eventuell vinner av kampen i Drammen ha initiativet før de siste to serierundene. Men i én kamp står Godset og Rosenborg sammen. Til støtte for Kreftforeningen og europeisk kreftforskning er «la barten gro-aksjonen» Movember i gang, og støttes av begge de gulljagende lagene. Movember kommer fra det engelske ordet for bart - «moustache». - Jeg kommer neppe til å få rare barten med skjeggveksten min, men det er en glede å støtte Movember. Jeg håper vi blir mange på laget. Så får vi se hvordan overleppa ser ut i slutten av november, sier Steffen Iversen til klubbens hjemmeside. - Det går til en veldig god sak og gutta har vært veldig positive. Det skaper også en morsom konkurranse internt, forteller Alexander Aas til dt.no. Og Godset-spillerne har store planer både å vinne kampen banen og Movember-barten. - De har jo mange småunger så jeg vet ikke helt hvor bra anlegg de har for å gro bart, sier Kim André Madsen og ler.Når RBK kommer til Drammen og Marienlyst søndag kommer de til fullt hus. - Alt er utsolgt. Jeg har aldri vært med på at det er utsolgt tirsdag i uken før kamp. Det var et veldig rush på billettsiden foran europacupkampen mot Atletico den gangen, men ikke på samme måte. Veldig morsomt, sier SIFs mediesjef Helge Helgesen til NTB.
En av tidenes mestscorende i eliteserien og på det norske landslaget, Steffen Iversen (35), drilles som Rosenborgs midtstopperjoker før storoppgjøret mot Strømsgodset.